Արտավազդ Վարոսյանի խոսքով, եթե 2015թ.-ի բյուջեով նախատեսված 471 մլն դրամ եկամուտներից հանեն 95 մլն դրամ բնապահպանական նպատակային սուբվենցիան, ապա աշխատավարձի տեսակարար կշիռն ընդհանուր բյուջետային ծախսերի մեջ քաղաքապետարանում կբարձրանա մինչեւ 76%: Համայնքի բյուջեի 2015թ.-ի եկամուտների հանրագումարն ըստ քաղաքապետի` կազմելու է 471 մլն 380 դրամ, որից 231 մլն 182 հազար դրամը կկազմի դոտացիան, 94 մլն 674 հազար դրամը` բնապահպանական վճարները, 95 մլն դրամը` սեփական եկամուտները: Ա. Վարոսյանի ասելով` դոտացիան լիարժեք չի համապատասխանում համահարթեցման սկզբունքին, քանի որ այն հատկացվել է միայն բնակչության թվի հաշվարկով: Բյուջեի մուտքերն ավելացնելու համար նա անհրաժեշտ համարեց նոր տնտեսավարող սուբյեկտների ավելացումը: Առանձնապես կարեւորեց բյուջեի եկամտային 3-րդ աղբյուրը` բնապահպանական սուբվենցիան, որը 2015թ.-ին նվազելու է 25 մլն դրամով: